Este alertă în județul Iași, după ce o fetiță de 10 ani a fost dată dispărută. Riana a fost văzută ultima oară, vineri, la data 17 mai. Copila a venit la școală, însă nu s-a întors acasă după terminarea orelor.
Riana-Danielle Alazaroaie, în vârsta de 10 ani, este din municipiul Iași, iar vineri a fost dată dispărută de familie. Potrivit datelor transmise de polițiști, fata a plecat de la școală, în jurul orei 11:40, de la Liceul Octav Băncilă Iași.
Însă, minora nu a revenit acasă. Disperați, părinții au hotărât să ia legătura cu oamenii legii și au anunțat dispariția fetei. Prin urmare, autoritățile au emis un mesaj RO-Alert, informând populația cu privire la acest eveniment.
Riana are 1,50 înălțime, 40 de kilograme, părul blond, ochii negri și ten deschis. Ultima oară când a fost văzută purta pantaloni de blugi de culoare albastru închis, o bluză neagră cu fermoar portocaliu și era încălțată cu pantofi sport negri.
Pe cap purta o coroniță mov. Poliția cere ajutorul oamenilor, iar cei care au văzut-o sunt rugați să sune la 112 sau să meargă la cel mai apropiat sediu de poliție. „În ziua de 17.05.2024, în jurul orei 11.40, a plecat de la orele de curs, de la Liceul Octav Bancila Iasi.
La momentul plecării era îmbracata cu pantaloni de tip jeans de culoare albastră-nuantă închisa, bluza de culoare neagră cu elemente laterale de culoare gri și fermoar de culoare portocalie în partea din fata.
Pe cap purta o coroniță de prins părul, de culoare mov. Era încălțată cu pantofi sport de culoare neagră cu talp de culoare albă”, se arată pe site-ul Poliției Române.
O altă minoră, în vârstă de 14 ani, a dispărut în condiții similare, vineri, în județul Dolj. Andreea Neagoe Maria a plecat la școală, dar nu a mai revenit la Centrul De Primire Minori în Regim de Urgență Craiova, acolo unde fata locuiește.
Andreea are 1,62 înălțime, 80 de kilograme, părul șaten și ochii verzi. La momentul plecării era îmbrăcată într-un trening negru și purta o pereche de pantofi de culoare neagră. Cei care au văzut-o sunt rugați să contacteze polițiștii.